कर्णाली प्रदेशमात्र होइन सबै प्रदेशमा सरकारको बजेट खर्चको अवस्था नाजुक छ । पहिलो चौमासिकमा सबैभन्दा बढी खर्च गर्ने प्रदेशले कुल बजेटको एक प्रतिशतदेखि साढे पाँच प्रतिशतसम्म खर्च गरेको पाइएको छ । महालेखा नियन्त्रक कार्यालयका अनुसार, समीक्षा अवधिमा सबैभन्दा बढी खर्च गर्नेमा प्रदेश ३ छ । प्रदेश ३ ले चालु आर्थिक वर्ष कुल ३५ अर्ब ६१ करोड रुपैयाँको बजेट सार्वजनिक गरेको थियो । साउनदेखि कात्तिकसम्म एक अर्ब ९३ करोड रुपैयाँ खर्च भएको छ । धेरै महानगर र उपमहानगरपालिकाहरू रहेकाले स्थानीय सरकारलाई हस्तान्तरण गरेको अनुदानका कारण अन्य प्रदेशको तुलनामा खर्च बढी देखिएको हो ।
